khistorydata/jeongjo-sjw-relations huggingface dataset:
정조 12년 · 목
疏略曰昨秋人言之罔極非有血怨骨讎於臣而然耳特臣冒匪據而招積忤皆所自取尙誰咎尤其指意遣辭一踵丙申前套最是更觀將來一句語卽爲臣人鬼之關庚子甄敍宜先仰暴而恩敎昭晣殆無餘憾臣又感激嚴畏不敢覼縷於文字今若一向泯默將爲不暝之鬼蓋當乙未冬今判府事徐命善之陳疏也逆麟爲時相出城胥命臣方待罪畿營以有藥院僚誼往見而問其由則與其在座至親方見原疏謄本出示于臣且發自明之語臣答以今日代聽之擧允合典禮體國大臣當相率仰請之不暇而未能出此致有軍銜之疏義理所關何敢議到於其間乎仍卽起來絕不與通此時酬酢蓋有傳播丙申二月永祐園展拜時大臣以兵判隨駕與臣本有海島交契逢見於軍幕語及前冬叫閽事曰君之某處酬酢吾亦聞之惟其見處明故乃能有此義理有何難知乎相與一笑而罷區區秉執自來如此而人之抑勒必欲湛滅臣所以痛冤者也其曰無故被論云者其時臣之面見而語言者有之赫蹄而往復者有之其人皆在其事可質下臣司敗當卽地卞暴而臣於逆帥元無交分之狀亦可因此而自白也養厚之童交相熟不能先幾斥絕實爲臣沒身之累何敢昧然自揜厚謙則面目不相知聲氣不相接而忽地添入意在汚衊而此則不待臣多卞而日月之明亦必照燭矣念臣踪跡本孤骨體不媚彼此無當左右見疑至於樂純叔姪仇疾最深必欲甘心單竟遭罹孔慘百口將夷而貸以不死再造軀命皆聖主賜也邇來忝竊尤非夢寐所及注措之失當臣亦自知其多而獨於隄防通塞之際未嘗不兢兢小心或恐得罪於名義進而奏對於前席退而難愼乎銓筆庶自謂無陷重戾而又不免壞防樹黨之目此亦臣之死罪然比前數事猶屬細故不必費辭張皇也昨緣嚴敎荐下冒沒入肅唐突登筵而自同無故因仍蹲據斷非人理之所敢安伏乞永刊臣姓名於朝籍俾遠駭機延保殘喘批以筵席敷示何等反復卿其勿辭行公
정조 12년 · 강
召見大臣備堂于熙政堂仍行畵講同知事鄭昌順特進官李柱國承旨南鶴聞玉堂沈晋賢尹致性
정조 12년 · 목
左議政李性源啓言今番節使齎來彼咨中有使臣參宴加賞事矣前頭使行奉表稱謝之意令文任撰出回咨付送於漂漢人領去咨官之行無方物謝表付諸今年節行事請分付該曹該院從之又啓言江華留守宋載經狀啓以爲今春都試事當依例擧行而非但有妨農之慮校卒之裹糧赴試其弊亦多依昨年例待秋合設事請令廟堂稟旨分付矣前例退行亦匪一二待秋合設事請分付從之又啓言臣以故同知尹梓子孫軍門錄用事仰請蒙允矣追聞則乃是士族云請改以食物頒給從之又啓言東萊府使李敬一狀啓以爲倭館開市大廳丙午燒燼館守倭懇請改違取考謄錄則倭館改建皆在於六七年後雖曰比前稍近亦難一向防塞請令廟堂稟處矣邊事無論細大皆有前例今不可卽許改建姑待年限之意請分付從之○戶曹判書徐有隣啓言社稷祈穀大祭物種加定事自太常報來矣取考文書磨鍊祭需則物種價米爲四十一石而本寺元貢餘米條爲四十餘石矣曾於祭需加定時以元貢餘米推移進排亦多已例今不必加定祈穀大祭物種價米四十一石零以元貢餘米依例移定之意請分付敎曰年年祈穀陞秩大祀出於爲民重農之意大同雖關經用卽賦於民以紓民力者今於本祭需何可較量其所入乎餘數有無姑勿論本祭需幷以新貢加定以示重農所以爲民之意又啓言鑄錢設施之後倭銅之不得私賣載在節目今此鑄錢因倭銅之罄乏尙此愆期商譯輩潛賣之弊種種有之云另飭萊府隨其捧出星火馳報以爲貿用之地若有私賣現發之擧則當該任譯另加嚴繩該府使不飭之責筵稟論勘之意請出擧條嚴飭從之○監印堂上鄭昌順啓言同文彙考印出之役臣等輪回監董而校讎訛誤不可專委一人請校書校理成大中監印郞廳差下使之校讎從之○晝講講中庸第二十九章初命爲朝講政院以兩司諸臺違召朝講頉稟敎以然則晝講爲之○同知事鄭昌順啓言今日朝講因臺諫之違牌改命晝講揆以事體誠極寒心意謂入侍儒臣當有規警之言講筵已罷因無所陳亦甚慨然請違牌諸臺幷罷職從之敎以不言玉堂從重推考
정조 12년 · 강
永祐園展拜命以初四日爲之
정조 12년 · 목
敎曰再明日當詣永祐園展拜出宮以弘化門由館峴以此分付侍衛別雲劍寶劍外兵曹總府堂郞各一員入直五衛將武兼磨鍊餘皆置之東西班隨駕依近例大臣六曹當郞各一員爲之事分付又敎曰副駕轎仗馬儀仗置之又敎曰再明動駕時畿伯與地方官當爲導駕而方在巡路若徑還則更發之際徒貽民邑之弊諸處奉審如已爲之使卽趁期入來否則勿爲上來依前以秩高守令上京人中以水原府使代行事令廟堂卽爲分付○敎曰發牌備邊郞再明日動駕時盤果飭禁已無可言而今番或有一孟飯一器湯自其司辦備則事甚無謂自廟堂發牌各司郞廳有司堂上各別嚴飭後以此意言送大臣
정조 12년 · 강
召見兵曹判書鄭好仁于誠正閣
정조 12년 · 목
好仁啓言永祐園展拜時以何營留陣而斥候伏兵連因傳敎置之矣從之敎以當次營門留陣又啓言挾輦軍及前後廂軍兵以最少前例考出以奏有命矣丁未四月卽最少之例而挾輦軍一百名倭鎗手一百名御前前排十五雙禁軍三番訓局步軍五哨馬兵二哨禁衛軍五哨騎士二番隨駕禁御兩營互相輪回矣從之敎以後廂則禁御兩營中今年當次營門隨駕
정조 12년 · 목
以李度默爲大司憲韓致應爲持平金光岳爲獻納申▣爲正言李書九爲校理李洪載爲副修撰李顯默爲中學敎授兵批以李鼎九爲五衛將
정조 12년 · 강
命南城將臺營建禆將等施賞
정조 12년 · 목
守禦廳啓言取考廣州府尹李泰永狀啓則南將臺三十四間討捕廳十七間新建及軍器修補所入物力帶率軍官李永老捐私財三千四百緡以補公役故定爲內都廳本府敎鍊官鄭德纉定爲外都廳悉掌軍器敎鍊官李仁宅爲別看役專任將臺矣敎以裨將加資敎鍊官賞加今日政下批以示聳勸之意
정조 12년 · 강
御熙政堂行抄啓文臣親試及課講親試試官李性源鄭民始鄭大容尹行任課講試官吳載純
정조 12년 · 목
以燈市爲七言十韻律題副司果尹光顏三上居首課講講孟子副司果鄭晚錫粗居首○敎曰明日動駕禁營擧行多相妨大將在直所都相陳箚後不視營務不可無變通李判府事兼管禁衛都提調之任今姑勉副又敎曰左議政爲禁衛營都提調大將出直間仍爲兼察營務○左議政李性源啓言禁衛營當爲留陣而大將方在直所合有變通矣敎以總使代領○政院以藝文提學李秉模三違啓敎曰文任之事尙不冒當此何所執此何處義一味出牌徒傷事體藝文提學李秉模罷職仍命前望入之吳載純批下○敎曰因言端聞之惠民署事不可無變通取才等事亦不可一任曠務提調李命植近不行公云許遞
정조 12년 · 목
敎曰明日動駕兩司不可不備員山林外在外及未肅拜人許遞政官牌招開政差出○以尹承烈爲大司憲林蓍喆爲大司諫趙錫穆爲執義盧廷良爲司諫崔烜爲掌令鄭晚錫韓商新爲持平申禹相爲獻納金孝眞尹翊東爲正言○兵曹啓言左邊捕盜大將徐有大以訓鍊大將隨駕右邊捕盜大將趙圭鎭以御營中軍隨駕回鑾間總戎使李昌運姑令權察有命矣請李昌運卽爲牌招聽傳敎敎以捕將趙圭鎭兼帶中軍之任改差此牌招啓辭置之又以別雲劍徐有寧金文淳金頤柱改付標單子啓敎曰何如是煩稟乎兩宰臣之有實病猶可說昨旣差祭今又煩稟極爲未安當該別雲劍罷職
정조 12년 · 강
判府事金熤以病未陪扈陳箚引咎賜批
정조 12년 · 목
批以愼節奉慮未參何必過引安心善攝仍命遣史官傳諭
정조 12년 · 강
命嶺南故士人全鶴齡等褒贈依議擧行
정조 12년 · 목
禮曹啓言問議于時原任大臣則左議政李性源以爲居昌士人全鶴齡不但忠勇之足尙實有勞績之可褒同府士人李遇泰當時之未參勳券誠爲可惜同府業武曺漢伯咸陽鄕吏朴春奉樹立卓然無異立慬此五人合施褒贈之典居昌士人尹商擧不幸先死誠爲嗟惜同府士人魚震龍咸陽士人林汝芳倡義樹功俱極可嘉此三人合施錄用之典居昌鄕吏愼德顯愼致謹愼光世錄雖不願功實可褒當爲錫顯之次咸陽士人鄭之僑安義士人李聖擇同縣護軍全瑾士人金虞錫鄕吏河潤澤河龍瑞金載鏡此十一人宜令本道訪其子孫施以食物題給之典星州從征將士三人善山從征將士四人年皆八十九十或加資或帖加似爲得宜云右議政蔡濟恭以爲全鶴齡贈以掌憲恐爲得宜愼錫顯等四人依愼克終例郞署贈職恐無不可餘外李遇泰等旣無公家文蹟之徵信有難以鄕狀邑牒遽施褒錄之典然朝家旣令採聞仍以勿施亦近埋沒俱以食物存恤其子孫似無不可從征將士七人使各其所居官設酒饌侑樂以示念舊之意亦似無妨云領府事金致仁方在俟勘中不敢獻議判府事鄭存謙徐命善領敦寧洪樂性判府事李福源金熤病未獻議判府事李在恊以爲全鶴齡雖有儒狀邑誌旣異公家文蹟愼錫顯旣參錄券別無可論德顯等三人不過錫顯之率下不必別爲擧論李遇泰與其從弟遇芳事件稍異曺漢伯尹商擧魚震龍等亦無公家文蹟之可凭者朴春奉自營邑免身役給屯田云此外無可施之典鄭之僑林汝芳等士林請褒之狀不可以公家文蹟比論餘外李聖擇等六人竝與儒狀邑報而無所凭據尤非可論從軍生存人依安竹出征將士例施賞似好云判府事兪彥鎬以爲嶺南三邑爲賊藪穴而其時倡義諸人其爲可尙有非他道之比則在朝家褒賞之道亦宜從厚全鶴齡愼錫顯李遇泰合施褒贈之典曺漢伯等七人合施錄用之典愼德顯等八人宜令本道訪其子孫題給食物從征將士之生存者或帖加或賞加似爲得宜云請幷上裁敎曰居昌故士人全鶴齡怒裂賊帖於李述原愼溟翊相繼殞身之餘募聚義兵贊劃假倅繼軍糧搗賊穴功與節俱甚卓異贈職之典不施於此人而何爲依右相議贈以掌憲故鄕吏愼錫顯德顯愼光世愼致謹一門四人忠勞竝著亦依右相議施以郞署贈職故士人李遇泰有是叔有是侄爲先鋒生擒亮熊坤三賊左相議中未參勳券爲可惜云者誠實際語特施贈秩之典故業武曺漢伯咸陽故下吏朴春奉軍監殘校也庫色小吏也拒賊被棍竟至殺身足可謂死於王事依左相議施以褒贈之典故士人尹商擧首先倡義此一款豈不誠卓爾依左相議令吏曹訪其子孫草記後錄用故士人魚震龍倡義旅不可以生前之固辭仍以泯沒依右相議施行故士人鄭之僑林汝芳安義故士人李聖擇故副護軍全瑾故士人全虞錫故鄕吏河潤澤河龍瑞金載鏡等依兪判府議食物題給存恤其子孫星州善山從征將士生存之七人依李判府議依安竹出征將士例竝施賞加或帖加之典竝令今日政擧行可也
정조 12년 · 강
以李漢泰爲禁軍別將口傳也
정조 12년 · 목
敎曰禁軍別將李漢泰以總管侍衛受點別將之任改差更爲差代○兵曹以趙圭鎭柳鎭恒李明運擬入敎曰趙圭鎭則以捕將兼管才遞御營中軍柳鎭恒則今日移都監中軍以此擬之首副極爲不可當該堂上推考又敎曰禁軍別將排望果甚苟艱總管李漢泰許遞今日政差出待下批牌招察任
정조 12년 · 강
詣永祐園行酌獻禮
정조 12년 · 목
具戎服乘輿出協陽門降輿乘馬出弘化門至觀旂橋下馬乘馬至景慕宮洞口下馬乘馬出興仁之門至關王廟前下馬乘馬至本園洞口下馬乘與入齋室改具翼善冠黲袍出齋室門乘輿至紅箭門外降輿詣版位行展拜禮詣園上奉審訖入小次親祭時至詣版位行再拜禮仍詣神位前三上香執爵獻爵大祝待敎尹行任讀祝訖亞獻官左議政李性源終獻官右議政蔡濟恭行亞終獻禮訖行再拜禮仍詣望燎位望燎入小次少頃詣辭園位行禮出紅箭門乘輿還齋室改具戎服命本園守僕京守僕及守護軍考例施賞自園所洞口至興仁之門捧上言又命百官插羽以信箭令訓御營先詣沙阿里札住禁軍別將率先後廂禁軍爲後廂出齋室門乘輿至洞口降輿乘馬至沙阿里入壇上幕次宣傳官啓稟鳴金三下吹打止禁軍別將率禁軍作鶴翼陣於壇上南邊壯勇營兵房率壯勇衛善騎隊作隊軍札住於訓局陣頭局宣傳官啓稟鳴鑼放信砲一聲鳴鑼初鳴各營騎兵下馬再鳴坐息鳴金止宣傳官啓稟吹哱囉號令放信砲一聲吹哱囉初鳴各兵起立再鳴騎兵上馬鳴金止放信砲一聲立訓御兩營招搖旗又立黃白神旗壯勇營認旗黃神旗四面點白神旗左一點壯勇營認旗右一點各磨動點鼓吹擺隊伍喇叭各營應砲應旗訓局成圓陣御營廳成直陣壯勇營成方陣放信砲一聲立壯勇營左右列認旗向禁軍陣點擂鼓吹天鵝聲壯勇衛馳馬赴禁軍陣作戰少頃放信砲一聲立左右列認旗向信地點鳴金二下大吹打各回信地鳴金止放信砲一聲立訓御兩營招搖旗一磨動訓將御將單身馳馬赴壇下宣傳官發放曰訓局陣大將自主號令變爲曲陣御營陣大將自主號令變爲銳陣兩營大將應聲招搖旗一揮兩營大將還陣訓局作曲陣御營廳作銳陣宣傳官啓稟鳴鑼放信砲一聲鳴鑼各營下馬坐息用暗令以訓局馬兵二哨追擊御營廳陣時以別抄追擊馬兵移時放信砲一聲立藍高招向本陣點鳴金大吹打馬兵回信地鳴金止用暗令以壯勇營善騎隊追擊訓局陣移時開金大吹打回信地鳴金止令別軍職宣傳官中選馬上別技人各五人馳試各技又選壯勇衛十人駕前駕後別隊馬兵禁軍騎士各五人馳試馬上各技別選善騎隊八人馳試交戰馬上才又命各營將官各一人馳試馬上各技用暗令以駕前駕後一字擺列於壇前壯勇衛擺列於其後以駕前駕後追擊禁軍陣而駕前駕後回還時以壯勇衛遮截駕前駕後壯勇衛齊放手銃一齊馳赴遮截開金大吹打各回信地鳴金止用暗令以壇上左邊攔後馬兵移作蜂屯陣於壇上右邊追擊訓局陣移時各回信地以訓局攔後哨扮作假倭現形於壇下擂鼓吹天鵝聲壯勇營訓御營禁軍陣一齊赴壇前應援放信砲一聲開金大吹打各回信地鳴金止以信箭令訓御兩營龍虎營初吹後訓局龍虎營爲先廂御營廳移陣札住於壇下左邊爲後廂初吹訓局作行爲先廂禁軍鱗次作行二吹後令兵曹判書領率禁軍作行暗令御營廳待禁軍行營選精銳馬步軍中軍率領衝突禁軍陣移時令御營中軍率所領步軍札住於稍廣處待本陣作行時仍爲後廂壯勇營及駕前駕後各隨信地作行別隊馬兵合屬後廂三吹後出幕次乘馬至關王廟下馬乘輿入廟門降輿詣廟內行再拜禮命兩廟守直官依例邊將除授守僕等考例施賞乘輿出廟門降輿乘馬入興仁之門至景慕宮洞口下馬小憩遣都承旨沈豊之詣本宮奉審乘輿至觀旂橋下馬乘馬入弘化門至協陽門下馬乘輿還內
정조 12년 · 목
敎曰擧措自擧措事勢自事勢及今寬恕不至不可肅川府竄配罪人李文源特爲放送
정조 12년 · 목
馬上各技別軍職柳孝源朴基豐李晳宣傳官李亨復禁軍將尹養儉上上各弓矢一部宣傳官尹範益上中弓一張壯勇衛左列宋光洙等五人右列崔誡道等五人上中各木一疋善騎隊韓興復等五人上上孫光喆上中命取考觀武才賞例分等題給試記出給該營禁軍車光玉上上木布各一疋朴春根等二人上中各木一疋駕後禁軍魚夏淵上上木布各一疋徐光赫等二人上中各木一疋駕前別抄韓處豪等二人上上各木布各一疋騎士吳繼順等六人上中各木一疋哨官崔鳳興上下布一疋別隊馬兵金弼光等五名馬兵金有得等五名上中各木一疋壯勇衛張忠顯捉假倭軍木一疋趙元輪捉假倭將筒介部任慶柔等三人奪器械各布一疋善騎隊表泰震等二人捉假倭軍一人及馬一匹各木二疋李漢郁捉假倭軍一人布一疋朴東淵捉假倭軍一人及器械木布各一疋李大根等三人奪馬一匹各木一疋全泰福奪馬一匹及器械木布各一疋金承任等四人奪器械各木一疋前哨軍金振澤等四人中哨軍朴東蕃等二人訓局巡令手李春郁等五名牢子洪敬昌等六名捉假倭軍一人各木一疋交戰馬技善騎隊金光圭等八人各木一疋賜給
정조 12년 · 강
判府事鄭存謙以病未陪扈陳箚引咎賜批
정조 12년 · 목
批以愼節之尙今彌留豈勝慮念班聯未參豈必爲引安心勿辭仍命遣史官傳諭
정조 12년 · 강
判下上言一百六十六度于各該司
정조 12년 · 강
刑曹以擊錚人等原情回啓
정조 12년 · 목
該曹啓言西部良人金光鍊等原情以爲麻浦鹽醢廛乃江民箕裘之業而己丑年迫於營債權移於泮民之後泮民貪其厚利終無還退之意乞令決給云矣壬寅冬因江民等擊錚批旨自京兆決給於江民則泮民之屢訴本館必欲還寢者事極怪駭自臣曹依前決給至於本事旣係四件外肆然鳴金請狀頭考律嚴勘允之又啓言纛島居民姜彝信等原情以爲大柴木廛始創於纛島京中長木廛中間設立而內廛民人大中小椽暗地追錄於市案自壬寅起訟而癸卯詢瘼時內廛之追錄奸狀一一覈得而不有處決以其威力必欲打破乞蒙處決云矣此等微細之事敢爲天聽之擧者萬萬無嚴請勿施猥越之罪考律重勘允之又啓言中和幼學李命寬原情以爲李景沆橫奪其六代祖墓潛改碑銘欲作渠之八代祖墓又以渠謂之同宗更以庶孼稱之各別明査云矣昨年因其擊錚判付行査本道矣前道臣李命植査啓內一塜相爭旣無可執之證一幷勿施之意論啓而又煩天聽極爲痛駭請勿施猥濫之罪考律重勘允之又啓言中部良人趙養元原情以爲渠父命稷渠叔得豊以罪人夢麟之甥姪定配濟州者七年于兹乞蒙宥還之典云矣渠輩俱以凶逆至親罪止島配則不思縮伏縱子煩籲誠極痛惡請勿施其罪狀照法嚴勘允之又啓言楊州幼學金信潮原情所當捧供以入而其父天欽以館儒規避討逆所坐甚重故成命之下臣曹覆難不止一再而縱子呼籲萬萬痛駭請勿施猥濫之罪照法勘處敎以依前下敎放送又啓言羅州良女金召史原情以爲其媤父生時兩班婢子作妾生女而率來同居矣媤父身死後田畓奴婢文券小母出給其外外孫壻鄭煥奎則煥奎素是奸巧之人初喪初不傳訃葬日亦不通告此可謂人倫乎昨年其夫鄭國奎具由上言而文書中田畓十四石落以三十石落欺罔天聽自營門定配於錦山區別分揀云矣已自本道依判付査實以虛張石數誣罔天聽之罪狀請勘配則變幻事實縱妻呼籲民習痛惡請勿施金女猥越之罪考律重勘允之又啓言新溪金重白廣州李時雄原情所當捧入而俱是出身請令義禁府擧行敎以原情辭意爲先草記又啓言出身李時雄原情以爲自庚子年間始造燻造幕造燻爲業二十兩錢逐年應稅矣不意契人呈京兆毀燻幕俾絕生路乞令毋得橫禁云矣敎以極爲猥越原情勿施又啓言出身金重白原情以爲其父爲延祐宮所管新溪縣田畓監官之役因谷山人金最大之誣訴屢朔滯囚於本縣乞令攸司査問內司後卽爲放送所失田畓亦爲推給云矣敎以極爲猥越原情勿施又啓言蔚山幼學金震權原情以爲其父前機張縣監潤國在任時恤民之道靡不容極諸般自備殆過數千節目昭在而新縣監崔命宇掩置不報以門樓馬房新創時差任頉免錢三百三十兩私用昩告營門矣父赴謫後移囚矣身於彥陽縣徵推厥錢三百三十兩而本無所犯故不爲備納彥陽官發差捉囚矣身與矣母將至九朔乞蒙光明之照臨云矣敎以議處又啓言金震權之張皇陳暴不可以一張供辭有所取信請令本道詳査啓聞後稟處從之又啓言金海童蒙申福萬原情以爲累代墳山在於本府酒村己亥年曹哥兩班偸葬於先塜咫尺之地而强弱不敵莫能還掘矣上年祖母身死故繼葬於祖墳側則曹哥反爲起訟督掘其父漢載經年滯囚伏乞曹哥塜依法掘移渠父卽爲放釋云矣敎以議處又啓言申福萬原情係是山訟請令漢城府稟處敎以申飭山在官從公決給又啓言平山童蒙朴甲源原情以爲其父師嚴素是寒士杜門讀書同鄕李言昌以宗弼之至親妄懷報復之計投呈所志以載翰餘黨時偉狎客等說構捏罔測本官亦知其下語之極悖卽爲捉囚言昌箇箇服罪而道臣旬宣適在此時不問是非直以豪强品官武斷鄕曲八字勒成罪名遠配乞蒙恩宥云矣敎以議處又啓言朴甲源原情其父罪名旣由鄕戰道臣勘配亦出武斷不可遽議疏放請勿施允之又啓言康津童蒙女尹任賢原情以爲矣女卽故監司尹復之七代孫也矣父德奎去年三月躬往受還之際門孼太緖孝緖兄弟以戶首矣父名下還租任自奪去故據理責之則太緖等亂打氣絕翌日本縣縣監海倉之行匍匐躬訴則縣監閔廷桓捉囚太緖等矣父舁還三十八日而身死長兄忱出繼族叔阻水遲滯七日後告官本縣縣監閔廷桓檢屍海南縣監尹守默覆檢而謂以杖痕之不分明告官之不趁時終不成獄祖父不勝憤痛絕食三日而自盡矣母冤結身殞兩兄爲父母復讎之心當復如何新縣監成種仁下來後更爲呈訴則萬萬驚聽嚴囚太緖等將欲報使矣無何更謂前官已決之事不可反案太緖等保授任其出入兩兄及庶叔去正月初二日夜竊瞷孝緖之出來三人手刃刳腹自首本官則兩兄及庶叔竝爲枷囚讎人太緖卽爲放送反似爲太緖報讎者然矣等之讎一則孝太二則推官讎人太緖亦爲償命兩兄及庶叔區別處分云矣敎以事係疑案三堂各具意見論理回啓又啓言尹任賢捧供啓目三堂具意見論理回啓事判下矣判書臣金鍾秀參判臣洪秀輔參議臣金魯永俱以爲一邊之言有難盡信請令道臣親執詳査啓聞後稟處敎以雖不告其罪猶不至擅殺檢官之漫漶極涉無理邑倅之扶抑又乖常情朝家設置道伯所以任旬宣管風敎而道內有此冤狀昩然如不知致使兇身頑孼倖逭無辜兩人反被橫罹有此稚女鳴冤之擧情可矜也法不當也道伯之溺職如此推官邑倅之誤決遂非特次第件事當該監司沈頤之爲先緘辭從重推考此豈必行査後始可知者尹忱等保放太緖等還囚枚擧營上文案仍問徑決委折使之不多日內狀聞事嚴飭行會又啓言鳳山閑良趙完國原情以爲矣父曾經別將中軍而丙午年本邑以矣身充定軍役將校子孫之勿定軍役乃是法例之意呼訴本官則本官招致有司改定他人而有司更以風憲子金哥望納其兄相甲肆惡官庭曰趙哥之妾子藉其父蔭而免役風憲之子反充其代極爲冤抑云爾則本官還充矣身於軍役矣母金召史自聞此言不能無憾村人耘畝之中逢見相甲妻尹女責之曰汝之本家與舅家俱是內奴以汝地處不宜侮人云云矣其夕尹女以此愬于其夫則反生憤怒叱責尹女曰稠人所視惹起鬧端至於內奴之說汝之子女將焉用哉尹女遂飮滷而死其夫金相甲以被打致死樣告官成獄矣母閱月滯囚乞令明査決放云矣敎以議處又啓言誠如趙完國所訴則似涉冤枉而一邊之言有難準信請令道臣親執詳査啓聞後稟處從之又啓言三登良女李召史原情以爲其夫張福上年九月自本縣因營關成川採金之類禁斷次發送將校之際討捕軍官南宗大差使林景春及渠夫偕往禁斷而其中成川居梁辰甲逗留不去故將校南宗大使渠夫結縳號令矣翌朝辰甲忽爲致斃辰甲之母以渠夫張福告官成獄當初盤問詰難者乃南宗大而宗大姑爲保放渠夫與林景春以元犯逮囚伏乞明査公決云矣敎以議處又啓言果如李召史原情則其所呼冤不無所據而獄情有難遙度請令道臣親執按査啓聞後稟處從之又啓言瑞山幼學曺文烱原情以爲渠之父與叔冤被閔廷烈之誣訴積月繫囚冀蒙伸理之澤蓋廷烈卽賊弘之庶弟鄭信達卽廷烈妻之姨母夫也信達爲龍岡縣令遞來時以錢三千兩授置於其妾父龍岡居李哥處歸後付托廷烈使之輸來廷烈使泰安居崔應鼎推來而矣父與應鼎相親適有事平壤同行至松京應鼎弟死先歸托于矣父曰旣往平壤龍岡不遠鄭信達錢運來云云矣父仍往龍岡推錢於李哥則李哥謂以三千兩果爲受置矣一千五百兩新官知機屬公餘錢一千五百兩云故問其屬公委折則李哥曰信達爲縣令時收斂民間造成蓮塘之餘錢故新官如是云只以一千五百兩換錢於商賈主人而五百四十兩則換錢於松人洪聖三處矣聖三忽然逃走廷烈請囑宮房其所侵困罔有紀極矣父呈于京兆得訟其後廷烈多率悍僕突入矣叔家劫奪田畓文券連爲相訟而見屈矣今則本道監營乃是廷烈之五寸姑母夫也忽稱閔校理宅龍岡田畓移賣呈訴營門嚴關本邑矣父矣叔着枷嚴囚營門又發關起送本官定官差起送則官差搜探家產作錢數百金而歸白地勒奪田畓嚴囚父叔乞令該曹嚴査放送其父叔還給其文券云矣敎以判堂論理議處又啓言貪弁奸孼蔑法虐民之狀今旣現發有不容置之勿問鄭信達斂民入已替人運錢俱極無狀廷烈則以凶逆至親敢爲盜賊之行或假宮房之勢或藉營門之威攘奪人財貨牢囚人兄弟逆家一賤孼吞齧尙如此小民奚罪嚴査重繩不容少緩而亦不宜只據一邊之言徑加論斷廷烈及文烱父與叔在獄者發關該道星火押送臣曹以爲行査後處置鄭信達移義禁府處之該道該郡聽理之曲直行査後可決而該郡之定差蕩產於獄囚之家大是法外該郡守許晪爲先令該府拿問處之從之敎以所謂宮家何許宮家此一款幷以嚴査以聞道伯寧有右袒逆孼之理詳加採摭俾無䵝昧之患地方官待本事究竟更爲啓聞後拿問嚴處
정조 12년 · 목
政院以今日賓廳日次朝廷問安相値不得來會啓敎以卿等旣已入來依例來會○左議政李性源啓言漂人押去齎咨官以關西銀許貸事呈訴故取考前例則前後咨官之行輒皆許貸今亦以本道所在銀限三千兩許貸使之回還時受捧之意請分付關西道臣從之又啓言濟州前牧使李命俊壯啓以爲昨年進上蠲減價米爲三百二十石今無歸屬處故新設一倉名曰覃恩庫臣亦拮據各穀二千二百四十餘石積貯倉中麥事或判則平均分給而雖値災年無敢裁減停退若當設賑之年則各鄕民人以其所納數爻幷爲受食後來之人隨其所辦每年添補則庶救島民一時之急作爲備局句管俾絕停減轉換之弊爲辭矣請依壯請自備局句管俾有實效問右相之意何如右議政蔡濟恭曰其所創設區劃鑿鑿有條理後來者若從多少每每添補則似當有實效矣從之又啓言前因御史金履成別單東萊金井山城廢棄可惜道臣春巡時親審狀聞之意覆奏分付矣卽見該監司金光默狀啓則以爲今番巡路看審形使則蓋此山城周回殆近三十里以一邑孤軍勢難分排守堞中軍號令亦難相應西南方雙峯幷峙俯瞰城中虛實易覘中間廢棄未必不由於此擾民竭財汲汲於此不知其得當云矣請依狀請姑令置之問右相之意何如右相曰山城周圍幾至三十里而古築今廢似有由矣臣意亦以爲猝難改築矣從之○右相啓言俄於闕中逢判府事李在恊則以爲故參議柳升鉉故正字權萬俱以安東人當戊申賊變之日倡起義兵而一府之人推升鉉爲大將以萬爲副將箚營於鄕校之前朝官士子之雪涕來赴者繈續不絕安撫使朴師洙入軍中親自按視歎其紀律嚴明都巡撫使朴文秀聞義兵起於左上道喜曰嶺南凡事安東皆主之而仗義如此吾知其不日破賊矣未幾其言果驗而褒錄之典不及於上道倡義之地實爲欠事云大臣之言旣如此則事體尤不可略之矣問左相之意何如左相曰其檄文至今人多傳誦褒贈乃是重典而格外特施亦合於激勸之道矣敎以今番褒錄之擧正爲此等人旌贈或子孫錄用則李判府向於抄啓時不爲槪及未免遺珠甚可歎惜故參議柳升鉉故正郞權萬倡起義師鼓奬士氣其功與節豈比等閑且其檄文人多傳誦云褒贈之典不施於此兩人而何爲況所居又在士大夫冀北之鄕乎何聞之晩也卽令該曹今日政加贈華職以示紀舊之意故參議子孫中時仕在京人使之待令又啓言臣於戊申勳勞人褒錄事有可以仰達者其時慶尙右兵使李時蕃聞賊勢方熾擁兵逗留故兵使禹夏亨以昆陽郡守面責時蕃領一枝兵早夜直前生縳亮熊坤三賊魁此事旣載勘亂錄又載寶鑑矣李遇芳以手斬希賊至蒙褒賞而夏亨則無擧論之事恐不免有向隅之歎矣敎以旣入於勘亂錄又載於寶鑑則此等人錄後在所不已且聞自是武家云故兵使禹夏亨孫令兵判招見其身手後草記以爲收用之地又啓言諡狀之積滯弘文館者殆近二十度朝家旣許易名而前後諡坐輒皆因循或有過十年者殊涉未安今番議諡時無或遺漏一齊議定之意請申飭弘文館敎以卿之所奏甚好申飭俾勿如前因循迨此諸諡未及博議之時欲令一體會議玉堂東壁未差之代前望單子入之待下批牌招察任
정조 12년 · 강
召見有司堂上徐有隣于重熙堂
정조 12년 · 목
敎曰此亦民事不可緩關西穀兩邑褒益之政月前道伯已有狀請而尙不回啓今則愆時宜念有難遲待鼎席備員有司堂上中戶判問議左右相家待批下今日內行會○有隣啓言嶺南山峽關西江邊諸邑穀簿方講裒益之政而耗條則年年滋長不出數年又復如初臣意則往復兩道道臣抄出穀多處幾邑凡係盡分穀簿以半分換錄半分條每年耗穀仍令度支依詳定發賣而若値穀賤時則雖在詳定之內亦爲依市直發賣務從除弊若其規模節目追後成出以爲令式似合事宜請下詢大臣處之敎以問于大臣草記稟處又啓言新寧幼學金弘澤等上言以爲本縣距漆谷爲二百餘里而架山山城內外各有一倉民人糶糴之米數甚多運輸爲弊本縣倉便近處特許運納云矣民情雖涉可矜變通實無其路請置之從之又啓言巨濟漆川島牧子徐元福等上言以爲本島卽祭享所用黑牛牧場而他牧場則牧子例爲給復而本島地屬司僕牛係禮曹故前後上言累次恩命之下推諉寢閣依他例給復云矣牧子給復果有已例而彼給此不給自有委折請置之從之又啓言全羅道諸寺僧天默等上言以爲西山大師當壬辰率門徒與天兵爲先後斬賊數千餘級以勇士七百人迎大駕還京都至有御筆詩盡之錫而朝家建祠之典尙今闕焉今方鳩材立祠於海南縣大芚寺依表忠祠例特賜二字之額云矣臣待罪湖南時以事蹟非不詳悉而狀聞體重有難輕議題給緇徒之訴蓋此西山以出世高僧當壬辰倭冠之變糾合義旅快掃狂塵其在樹風奬義之道香火妥靈不可以釋家異觀密陽表忠祠之以西山配惟政未知何所據而海南大芚寺係是西山衣鉢所藏之地而遺像亦在焉許多緇徒乃能尊慕祖師鳩材建祠仰請恩額惟政已行之例不必靳持於西山而許祠賜額事體不輕不可以一張上言遽然許施請令本道道臣詳探大芚寺來歷之可合建祠一道內緇徒之純然同聲論啓後稟處從之又啓言北部汝矣島居民韓延祥上言以爲渠輩所居之地卽彈丸小島而昨年大水無糧謀生相枕而臥水鐵里居前同知張漢輔以一飛船載三包米一桶醬以救濱危之命本島居閑良李景龍亦以三包米賑活故往年呼籲於當部及京兆咸加嘉尙而難於天聽推諉至今乞令取考衆民原壯論以相稱賞典云矣張漢輔則前以發賣防給已蒙恩典後拜衛將此則置之至於李景龍曾於京兆往復時探問其所願則在於納粟帖加云以此施賞恐合事宜從之又啓言羅州居民吳時學等上言以爲列邑斛子一依戶曹鍮斛則谷入不過十五斗而列邑不能以鍮鑄備以木斛代用故近來人心漸巧稱以改造多方用奸容入至爲十七八斗本邑斛子使之釐正俾爲支保之地云矣今此呼籲旣極猥屑亦難取信而旣聞之後不可仍置以此意分付湖南道臣先從羅州斛子詳細査問一遵銅斛着意釐正較準時宂費弄奸之弊嚴加禁斷事請一體分付從之○備局啓言因平安監司金履素狀啓江邊四邑穀物九萬餘石內地三邑穀物六萬餘石或移轉或移貿事有草記稟處之命矣本道邊郡四邑及內地三邑之民少穀多誠爲痼弊幷依狀請許令移貿而邊郡穀賤錢貴一依詳定式發賣則恐似未易雖在詳定之內使之從市直發賣則公家雖有所失小民實多蒙惠至於內地三邑不必汲汲發賣惟在道臣酌量緩急先後分俵之適宜嚴飭守宰發賣時若有加捧之事移貿時或有減給之弊則該守宰施以贓汚之律道臣亦難免不飭之失請以此分付允之又啓言因戶曹判書徐有隣所啓有問于大臣草記稟處之命矣問議于時任大臣則皆以爲兩道穀多處矯捄之方莫如每年之減去耗條如此然後在民人快祛痼弊在經費不無少益依所奏施行若其規模節目之詳令度支長往復道臣嚴立科條以爲永久除弊之地允合事宜云矣允之
정조 12년 · 강
以鄭大容爲應敎宋翼孝爲副修撰前望也
정조 12년 · 강
命安樂峴築筒役丁之需量宜題給
정조 12년 · 목
敎曰昨過安樂峴築筒之役誠鉅矣雖曰爲秋田蒙利不煩公家役丁云而輦路旣由筒邊又是園所不遠之地昨年以此役處諸議不一前領相言與戶惠堂所奏亦有參差至今在未決中所重雖有在坊民固不可出用已有昨年筵敎莫如量給役丁之需爲最便前領相意似亦如此令戶惠廳知悉擧行
정조 12년 · 목
敎曰在外大司成許遞今日政以在京無故人差出○以金翊休爲大司諫任希一朴瑞源爲持平尹行晋爲獻納金鎔韓光植爲正言洪文泳爲大司成李敬五爲檢詳○故參議柳升鉉吏曹參判贈職故正郞權萬吏曹參議贈職
정조 12년 · 강
左議政李性源右議政蔡濟恭聯箚賜批
정조 12년 · 목
箚略曰卽伏聞故重臣洪景輔議諡末望二字皆犯諱雖似未及照察之致而事體未安其不審之罪則大矣當該議諡諸館官幷施以譴罷之典卽令改議以入有不可已也批以故重臣洪景輔諡望之犯諱館官事難免不察依施今日館坐更卽議諡仍命遣史官傳諭
정조 12년 · 강
命進士柳道源初仕調用
정조 12년 · 목
敎曰召見司饔奉事柳範休初則只知爲故參議柳升鉉之孫因言端始聞之又問其父名字於範休其人果然是範休之父有學行爲鄕中所推詡向來禮書校勘多有禆益之勞可合收用詳問於宰臣柳義養之筵奏使該曹知之而尙未入仕且況屢登道剡者乎雖非乃父之子盛有著稱朝家猶可訪用況是家是人乎進士柳道源申飭該曹依年前筵敎初仕卽爲調用更勿如前因循事分付
정조 12년 · 강
罷羅州牧使李遠培職
정조 12년 · 목
該監司沈頤之以該牧稅船臭載啓罷
정조 12년 · 강
命咸安郡失火民家別加周給
정조 12년 · 목
慶尙監司金光默以咸安郡民家三十八戶燒燼馳啓敎以失所可矜令道伯別加周給斯速結構期於奠土事令廟堂旣爲行會
정조 12년 · 강
遣吏郞摘奸諸執事淸齋
정조 12년 · 강
賜左右捕將徐有大趙圭鎭虎皮各一令
정조 12년 · 목
左右捕盜廳以大院君廟面帳偸竊賊金應禹幷物件捕捉啓敎曰物件勿入該廳精潔處燒火賊人卽爲移送刑曹嚴囚以爲依律勘斷之地仍敎曰今番偸竊罪人之跟捕雖以五日爲限不料一晝夜之間捉納於外邑地方在古有紀律時猶未必如是可謂不負名稱況莫重物件登時覓獻尤爲多幸此等處不可無別般聳奬之擧捕盜大將徐有大趙圭鎭特賜虎皮一令閤門親授捕校李仁昌李長郁等依例加資先捉賣贜諸校令該曹米布從厚施賞所捉賊人何異於盜高廟玉環乎旣因該廳草記移送有司自當照法處斷而捕校輩近不如古向來武臣家事窺察有命尙不出場有久勤岐勿施之敎矣今日擧措足可不墜本色左右廳捕校久勤自今復舊使之報來次次差送事分付兵曹
정조 12년 · 강
持平朴瑞源上疏賜批
정조 12년 · 목
疏略曰丙丁迄今十餘年亂逆之作項背相接至於窮天地亘萬古所無之夏賊而覆載之間醜種尙留尙可曰復君讎而討國賊乎鳴呼吳翼煥疏此豈人理臣分上所敢出耶閃忽出沒字字毒吻怨詛譏訕句句劇賊其口氣凶悖不但一字之蹈襲而已讎君怨國之意勃勃呈露則便又生出一夏賊也設令王法未加鬼戮先至則將竝與其根柢窩窟而不能鉤得矣將來之禍何所不至臣謂翼煥嚴囚待用刑之請不可一日靳遲矣鳴呼丙午以後再易歲矣此月挨過終祥將迫凶宇讎偉無恙偃息於海島之中古今天下寧有是耶臣謂此月之內諸賊不誅則其視春秋不書葬之義果如何耶伏願亟賜處分焉向來李集斗處分嚴正足以燭魑魅之情狀破鬼蜮之肝膽而渠之對供卽一黨逆之斷案特以天地之大容而假息則乃敢在家張樂登高玩花揚眉吐氣肆然若氣豪意健者然此可謂有一分臣節乎臣謂李集斗亟施屛裔之典斷不可已也噫魯春之罪止簿竄者豈其負犯如是而足懲也哉夏賊之一字無難掇拾則已不免一毫之彷像於夏賊矣爲人臣有一毫彷像於夏賊而可以一日自容於天壤中耶臣謂魯春亦從諸臣之請先加荐棘以待用刑而向日聯箚玉堂箚辭筵奏雖未知如何而要不出於嚴討之義豈可以此而過加摧折哉願加三思亟賜放還焉批以吳翼煥事不必如是隨衆乍息旋發果何所據乎宇鎭等事勿煩李集斗事別有傳敎李魯春事亦已悉諭竄配玉堂事不允○敎曰近日朝廷風習寧不寒心昨日宋民載攻閔鍾顯下語沒量今日朴瑞源攻李集斗爲說不稱昨日一人主攻李魯春今日一人主攻吳翼煥棼棼聒聒擾擾攘攘輕重失序大小莫辨甚至二夏賊等說無難書之此果何許貌樣乎日前罷推一二言臣蓋出先示好惡之意而止泊無期迭發一如不但爲酬應之徒煩從而無寧靖之方如是而鼎席何時俱備乎世道何時抖擻乎雖以今日憲疏中李集斗論列言之其跡近於怒蠅其說殆若塗鴉如集斗之沒知覺者豈足爲魑魅爲鬼蜮乎無期功之慽張樂豈足爲斷案際遊賞之辰翫花何關於臣節似此言事雖日上百章言之是非曲直都置之當隨加勘處以障奔瀾持平朴瑞源爲先罷職莫曰薄勘不足懲且待大於此之跳踉另施處置各令知悉
정조 12년 · 목
以徐鼎修爲吏曹參議李顯默爲校理尹羽烈爲副修撰李正模爲羅州牧使○延安君李淑琦靖襄贈左贊成洪景輔忠獻海安君㟓靖僖完興君李億祺毅愍吏曹判書朴仲林文愍領議政李宗城文忠贈吏曹判書李彝章忠正贈吏曹判書吳光運忠章贈領議政李忔忠章吏曹判書李成中貞敏判敦寧李箕鎭文憲贈領議政金相奭貞簡贈領議政金汝岉壯毅贈吏曹判書金玏敏節贈兵曹判書鄭世雅剛義工曹判書金宇亨貞惠贈吏曹判書李東標忠簡贈吏曹判書鄭希登毅敏知中樞金相紳僖靖判府事徐命膺文靖贈吏曹判書朴光佑貞節贈兵曹判書金德齡忠壯月城君金元亮剛愍贈吏曹判書金䃴忠愍竝贈諡
정조 12년 · 강
戶曹以社稷祈穀大祭祭需加定別單啓
정조 12년 · 목
別單粘米二斗內八升每升價米五升式四斗慶尙道七升每升價米五升式三斗五升全羅道五升每升價米五升式二斗五升忠淸道太八斗每升價二升式一斗六升黃海道眞油一升二合八夕內五合每升價米三斗式一斗五升慶尙道四合每升價米三斗式一斗二升全羅道三合八夕每升價米三斗式一斗一升四合忠淸道稷米一斗八升每斗價米八斗式十四斗四升芡仁六升每升價米一斗式六斗菱仁六升每升價米二斗五升式一石以上黃海道榛子六升內三升每升價米一斗二升式三斗六升慶尙道二升每升價米一斗二升式二斗四升全羅道一升每升價米一斗二升式一斗二升忠淸道黃栗六升內三升五合每升價米三斗式十斗五升慶尙道二升五合每升價米三斗式七斗五升全羅道大棗六升每升價米二斗式十二斗忠淸道竹荀六升每升價米三斗式一石三斗全羅道鹽七升二合每升價米二升式一斗四升四合黃海道中脯二貼內九條每條價米十斗式六石慶尙道七條每條價米十斗式四石十斗全羅道四條每條價米十斗式二石十斗忠淸道大口魚十二尾內六尾每尼價米三斗五升式一石六斗慶尙道四尾每尾價米三斗五升式十四斗全羅道二尾每尾價米三斗五升式七斗鹿醢六斤每斤價米四斗式一石九斗兔醢四斤每斤價米一石式四石以上忠淸道醓醢六斤每斤價米二斗五升式一石慶尙道魚醢四斤每斤價米七斗式一石十三斗京畿生薑四兩八錢每斤價米四斗五升式一斗三升五合芥子四合每升價米四斗式一斗六升全羅道黃蜜八斤六兩八錢內四斤價米十二斗五升式三石五斗慶尙道三斤每斤價米十二斗五升式二石七斗五升全羅道一斤六兩八錢每斤價米十二斗五升式一石二斗八升一合二夕忠淸道楮常紙六張半內四張每卷價米二斗五升式五升慶尙道二張半每卷價米二斗五升式三升一合二夕法油六合每升價米二斗三升式一斗三升八合以上全羅道中米十四斗三升五合內六斗每斗價米二斗五升式一石慶尙道五斗每斗價米二斗五升式十二斗五升全羅道三斗三升五合每斗價米二斗五升式八斗三升七合五夕忠淸道小麥二斗二升六合內一斗每斗價米二斗五升式二斗五升慶尙道八升每斗價米二斗五升式二斗全羅道四升六合每斗價米二斗五升式一斗一升五合忠淸道已上米四十一石十三斗四升五合九夕內慶尙道十四石三斗六升全羅道十一石八斗二升四合二夕忠淸道十一石十斗一升七合七夕京畿一石十三斗黃海道二石八斗四升四合
정조 12년 · 강
遣承旨詣太廟奉審摘奸
정조 12년 · 강
罷應敎鄭大容副校理沈晋賢副修撰李洪載
정조 12년 · 목
因沈晋賢李洪載違牌罷職傳旨敎曰難免不審參坐館官施以譴罷之典
정조 12년 · 강
以李素爲善山府使口傳也
정조 12년 · 목
以鄭東觀爲副校理鄭福煥爲副修撰任焴爲高陽郡守
정조 12년 · 목
有防啓言永陵幸行時輦路不由深川以他路從便修治之意前已筵稟蒙允矣發遣臣營褊禆先從高陽轉往坡州與兩地方官眼同看審則高陽境新路比舊路逶迤不過二里坡州境則官門東邊有一條路直抵柴谷不由廣灘險川物議民情皆以移路爲便臣於今番巡路親爲看審則果如所聞已令本牧修治若當幸行時則不可不加步稍闊些少民田之犯入者往復惠廳就舊路所除中橋一番會減之數參量給價又將舊路之可作田畓者隨宜給代則可謂公私俱便以此擧行恐合事宜矣從之又啓言本道戊申出征將士中楊州居趙順萬鄭貴建朴泰潤等三人資級俱是嘉義臣營修啓時誤以嘉善開錄還以嘉義頒下不能照察之罪不勝惶悚而趙順萬等三人加資以資憲改出帖頒下恐不可已請令該曹稟處敎以今日政改書以給又啓言農牛之病懶者勿論歲時常時斥賣京市以爲改立者自是畿民之常事而泮漢或牛儈之徒定價牽去而閃焂推托惟彼鄕民容地滯留旣失牛價又失農時何以支保乎臣意則此後鄕民之來賣牛隻也毋論泮漢與牛儈若不給價無得和買而如或復循前習則移文捉來嚴囚營獄或各其官獄準數推給後犯者以掠賣律直爲論勘事自京兆分付五部使之知委民間恐合事宜矣從之敎曰此係民隱之大者各別嚴飭復有犯禁者依所奏隨現重勘俾有實效可也又啓言迎曙察訪韓聖煥殫竭奉職馬匹之改立位田之推尋驛筒之修築皆有頭緖瓜限在於今月付諸生手亦屬可悶請限秋成仍任從之
정조 12년 · 강
命敍用金天章張潭子孫
정조 12년 · 목
兵曹啓言金天章孫載潤張潭子景淳孫忠國台星等給馬及糧資起送事知委該道矣今已上來矣敎曰觀其身手問其班閥吏兵曹間今日政收用又啓言張潭孫忠國收用事命下矣相當職只有南行部將一窠而時無見窠加設下批敎曰南行部將加設係是常格之外則非特敎直付事甚疏忽旣有草記稟處之命則具由論理以待批下可也如是擧行不可無警卿則推考又啓言故兵使禹夏亨孫招見其身手後草記以爲收用之地事命下矣禹夏亨孫尙謨招來見之則身手有士子之樣武藝無可稱之實而本來業儒云矣敎曰右相已有筵奏武臣之家勸武何妨卿其送此人於大臣家可合勸武與否更問意見草記可也○敎曰戊申軍功收錄諸道皆有之獨北關人伊時預勞者己身故竝在勿論中逖矣遐俗宜令習知此等聳勸之政向日狀聞中列錄人令道伯存恤其子孫給米肉常賤放良以示朝家記舊綏遠之意事令廟堂分付
정조 12년 · 강
慶尙監司金光默以聞慶縣民家二十四戶失火啓
정조 12년 · 목
敎曰許多民戶失所可矜依新寧例爲之事回諭
정조 12년 · 강
命大院君廟面帳偸竊賊金應禹罪議大臣稟處
정조 12년 · 목
刑曹啓言大院君廟面帳偸竊賊金應禹罪取考律文則無他可以傍照者適重適輕之間有非臣曹所敢擅便請上裁敎以議大臣稟處
정조 12년 · 목
具翼善冠袞龍袍乘輿出協陽門弘化門由逌瞻門日瞻門詣本宮行展拜禮訖入齋室召見本宮提調鄭昌聖乘輿出日瞻門逌瞻門入弘化門由協陽門還內
정조 12년 · 강
大司成洪文泳上疏辭職賜例批
정조 12년 · 강
京畿加平安城雹咸鏡道三水雪原春道淮陽雹霜
정조 12년 · 강
特敍閣臣罷散人仍任前職
정조 12년 · 목
敎曰閣直只在待敎一人茍難莫甚罷散人員敍用仍任前職自本閣牌招察任○敎曰不過一時不審以諡坐譴罷玉堂幷敍用
정조 12년 · 목
敎曰銓曹判堂連行獨政參判監印進許遞又敎曰玉堂番次俱空在外人員許遞與未差之代今日政差出待下批牌招推移入直○以金文淳爲吏曹參判沈銖爲持平李敬五爲副校理李鼎德爲修撰徐有成爲定州牧使○直閣鄭大容單付○敎曰旣令來待一用一否甚斑駁金天章孫旣不合於官職云爾則他歧收用在所不已問願於渠令兵判論理草記
정조 12년 · 강
命畿伯行査南陽府報辭委折
정조 12년 · 목
京畿監司徐有防狀啓以爲卽接廣州府尹李泰永楊州牧使尹蓍東驪州牧使李溎南陽府使王漢禎安城郡守李天穆陽城縣監李榏陽智縣監韓光傳所報則戊申將士生存者毋論出征留陣守城一倂招致官庭已加資者頒給官敎未加資者頒給米肉辦酒饌設風樂使之各盡醉飽敎曰値舊甲感舊事有此別諭之擧而觀此狀本南陽一體報來該倅以別軍職在京則豈率致渠家而設樂饋送乎抑使兼官爲之乎使留鄕輩替行乎有一於此無措辭混同以招致官庭親執擧行樣報來者極爲駭然大抵該府使治績近來多有不治之入耳者已極痛駭朝令之下擧行又如此不可尋常處之其委折卿其卽爲行査論理請罪狀聞
정조 12년 · 강
命康津失火民家拔例顧助
정조 12년 · 목
全羅監司沈頤之以康津縣民家三十四戶失火延燒啓敎曰方春失所極爲矜悶元恤典外令道伯拔例顧助申飭守宰斯速結構期於奠居事令廟堂申飭該道
정조 12년 · 강
命麻田軍額三十名移定于他邑
정조 12년 · 목
備邊司啓言京畿監司徐有防枚擧麻田郡守韓文洪牒呈以爲本郡應役之戶僅爲三百良賤之額恰滿千數逃故塡充流亡相續其將無邑後已就其中三十名許令分送於稍可容手之邑爲請矣民少軍多之弊邑邑皆然此時移定實涉重難而道臣旣以痼弊登聞數亦不多請依狀請施行以除麻民一分之弊允之
정조 12년 · 강
刑曹以猥濫上言人等定配啓
정조 12년 · 목
該曹以猥濫上言人朴聖潤韓景翼依律文聖潤兎山縣景翼白川郡定配啓允之○守禦廳啓言因永平良人李亨道上言令該廳稟處有命矣本廳屯田畓每員一斗五升之稅卽各道各屯通行之規也大抵每負一斗乃是公家賦稅之恒式而至於公稅外土主所捧土稅則又是公私田畓通行之例也若曰屯田公稅外無土稅則置屯田何爲乎至於錢四分卽單價及穀物載運馬貰也事實如右請置之允之
정조 12년 · 강
詣魂宮行朝上食晝茶禮夕上食
정조 12년 · 강
召見時原任大臣于齋殿
정조 12년 · 목
敎曰文禧廟禫事後當爲入廟而適因事勢之有拘不得如禮入廟未得入廟之前朔望茶禮等節當從入廟以前之禮乎當從入廟以後之禮乎卿等各陳所見領敦寧洪樂性曰襌祀以後旣從三年之制拘於事勢雖或權奉祭奠等節宜用襌後之制而王家典禮異於私家且有甲申已例博詢諸大臣處之恐合事宜判府事李福源兪彥鎬曰揆以禮意祭享等節恐當一從入廟以後之禮矣左議政李性源右議政蔡濟恭曰諸大臣所奏之外別無他見矣敎曰僉議俱有所據而事係變禮令該曹問議于未登筵諸大臣草記稟處○性源啓言今日陪祭班不可不一齊進參卿宰侍從當上當下罷散人請竝敍用令該曹口傳付軍職使之參班從之又啓言近來時氣乖常坊曲不淨之患比比有之請分付京兆及五部闕下近處續續摘奸一一出幕申飭救療從之
정조 12년 · 강
遞左承旨趙衍德
정조 12년 · 목
以其病執免篤不得參班故也
정조 12년 · 강
孝昌墓守墓官及魂宮享官以下施賞有差
정조 12년 · 목
敎曰孝昌墓守墓官安春君烿加資廏馬一匹外居奴婢五口田五十結侍墓內侍朴尙衍加資廏馬一匹外居奴婢三口田三十結守衛官洪龍燮六品遷轉守衛官黃仁騫忠義姜星會陞敍魂宮享官鶴林君焴安昌君燝各半孰馬一匹面給知敦寧李澧徐有慶幷加資忠義具允德李圾奉事除授墓所奠禮金忠大魂宮典吏劉大亨金處裕吳得彬幷別坐除授墓所飯監千祥宅等十三人限十五年免役房直等限二年免役魂宮飯監申得文等十九人限三年免役房直等限二年免役今番一導庚戌前例無或加濫以此令該曹知悉擧行又敎曰宗戚執事錦城尉朴明源昌城尉黃仁點孫與壻中相當職調用領敦寧洪樂性大虎皮一令賜給行副司直金魯永實仕最多加資司勇洪就榮實仕亦多已有承敍承傳初仕今日政先爲調用令趙觀鎭郡守洪守榮判官黃基玉參奉洪最榮司勇金魯敬洪後榮陞敍未陞敍者陞六未付職者付職前承旨洪義榮縣監金魯成趙應鎭各兒馬一匹賜給主簿金龍柱仕日雖少豈後於諸家人向來下敎之後尤無所礙守令今日政調用副司直金持默直長金在昌日淺年淺幷勿論又敎曰分司官員待入廟分等處置而分別軍職鄭勗世金燨鄭學畊相當職陞品調用申鴻周日淺勿論分禁漏官魯信國李東柱李東植令該衙門高品付料魂宮事知守僕金尙禮帖加成給太廟守僕景慕宮守僕以下各名色下人等依書啓判下令該曹詳考擧行又敎曰魂宮都薛里中官梁大宜李團宜熟馬一匹面給假都薛里中官鄭國允金性完進止長番中官洪宜復林義福墓所進止長番中官朴道弘幷依例加資魂宮薛里中官盧重玄進止差備中官李春行尹興佐李春洽各半熟馬一匹賜給朴春瑞金長壽各兒馬一匹賜給劉漢興趙命淳各弦弓一張賜給魂宮薛里中官高春輝墓所進止差備中官梁濟漢曾前效勞最多幷加資
정조 12년 · 강
有政吏曹參議曺允大進
정조 12년 · 목
以李翼晉李昌漢爲分承旨具修溫爲分兵曹參議沈鳳淳爲長興府使安廷鐸爲順興府使尹翊東爲康津縣監趙觀鎭爲古阜郡守洪最榮爲濟用主簿李學彬爲昌陵參奉金龍柱爲龍潭縣令洪就榮爲永祐園參奉○敎曰因龍潭縣令望筒事如是煩聒萬萬駭然吏曹參議曺允大事過後先罷後拿
정조 12년 · 강
命分司權罷當否考例草記
정조 12년 · 목
敎曰分司初意則欲令禫後權罷待入廟時更爲差出矣更思魂宮旣無參奉分宮官亦勿差出守衛之司勢將仍置分兵曹衛將守門將內乘仍置分總府則權罷而堂郞職銜待入廟後減下似好無職務存職銜亦未知襯當卽令吏兵曹詳考已例草記○吏曹啓言取考勝錄則分兵曹堂郞甲申八月初七日政始爲減下今番亦於入廟後減下而其前入直等節請依例擧行允之○兵曹啓言取考前例則分總府當郞甲申八月初七日始爲減下今番亦爲依此例待入廟後減下入直等節請依前擧行允之
정조 12년 · 강
命前分參議蔡緯夏前僉正鄭存玉仍任
정조 12년 · 목
敎曰旣爲參班敍用昨日事無妄況分司與敦匠俱有勞焉前分參議蔡緯夏前僉正鄭存玉幷仍任分參議望筒勿施
정조 12년 · 강
命明日還宮時軍兵平明來會
정조 12년 · 목
敎曰明日王大妃殿還宮時刻仰稟起居更觀今夜氣候當下敎午熟不可勞動早朝或暑退後出宮百官及隨駕軍兵平明來會事分付
정조 12년 · 목
因禁府都囚徒敎曰李遠培放送崔昌祿杖一百收贖放送魚彰水張重吉成種仁依本律勘放後草記李洙奪告身五等放送金始采今日異於他日奪告身一等放送李素旣已罷職放送趙命和分揀放送鄭東元洪復浩韓▣金在儉趙翰逵以不能爲公律勘放後草記○因刑曹都囚徒命放金鍾健
정조 12년 · 목
前一日初更三點具翼善冠袞龍袍乘輿出廣達門至寧善門外降輿入幕次改具黲袍乘輿入泰寧門降輿詣齋殿時至就位坐哭訖三上香執瓚灌地奠幤奠酌大祝尹行任讀祝亞獻官李性源終獻官蔡濟恭行亞終獻禮哭盡哀執禮李庚運啓以禮畢乘輿出寧善門降輿入幕次改具袞龍袍乘輿由廣達門還內慈殿臨哭儀尙寢設臨哭位於別殿時至慈殿具淡服臨哭如儀
정조 12년 · 강
陪慈殿還昌德宮
정조 12년 · 목
具翼善冠袞龍袍乘輿出會慶門降輿乘輦出興化門詣景福宮洞口幕次候慈殿駕轎至出幕次鞠躬袛迎駕過仍陪後由敦化門至仁政門外降輦乘輿入協陽門還內
정조 12년 · 강
戶曹以內外廟墓器皿別單啓
정조 12년 · 목
別單內廟入廟時移用秩正堂排設倚几祭床床巾具四坐挾卓床巾具二坐香床一坐祝床一坐燭床二坐褥席紅細袱具靑蓋一雙跌具雀扇一雙跌具書案一坐書鎭具硯匣一坐硯滴具奉持郞一雉尾箒一灌地筒一蓋具高足床四坐移安廳排設唐家面帳具交倚帕座倚子具神榻座子具踏掌四面床八面床土藤方箱牧丹屛二坐各樣祭器象樽蓋具二坐犧樽蓋具二坐臺樽二坐著樽二坐斝彝一坐鳥彝一坐黃彝一坐鷄彝一坐山龜二坐龍勺八坐龍瓚盤具一坐爵三坐爵坫三坐阿架樽三臺具中桂亏里臺具四坐散子亏里臺具六坐藥果亏里臺具一坐小桂亏里臺具一坐茶食亏里臺具四坐實果鍊子臺具十坐四面果器二坐餠器二坐炙器二坐脯器二坐沈罍臺勺具爵篚蓋具一坐幤篚蓋具一坐巾篚蓋足具一坐方▣十部木柷坫一坐中燭臺一雙小燭臺二雙剪燭器一坐剪子一箇推金一柄引金一柄內下器皿銀周鉢蓋具一坐銀椀蓋具一坐銀匙楪蓋具一坐銀匙一面銀筋一面銀兩面鍍金別兒甁蓋鏆具一坐銀卯杯蓋臺具六坐內三坐親祭所用銀有柄召兒蓋具一坐銀召兒一面銀孤尖二面銀錚盤一坐鍮楪匙一坐銀香爐蓋具二坐銀香盒蓋具二坐別香爐香盒各一坐親祭所用鑄大燭臺二雙鍮匜一坐鍮盤一坐鍮果亏里二坐鍮金蓋具三坐鍮西果盤一坐典祀廳所用鑄東海二坐鑄所羅一坐鑄大爐一坐鑄蓋兒一坐鑄大沙用蓋具一坐鑄中沙用蓋具一坐鑄小沙用蓋具一坐鍮斗一坐鍮升一坐鍮合一坐和者二坐鑄兩盆二坐銅貫子一筒鑄耳鐥一坐大釜一坐食鼎二坐火鼎二坐氷板一坐黑漆二層欌一坐銷鑰具內入黑漆食函之二部黑漆炭函之一部黑假漆大隅板二部白隅板三部黑假漆二層卓子一坐高足床二坐大中案板三箇茶食板三箇木斗升各一箇橫道介二箇庫門銷鑰二部香欌一坐香函一坐焚火諸具豆毛二坐擔桶一部小時郞二箇木加乃二箇還下秩牧丹大屛三坐玉燈一坐方交倚一坐小欄平床一坐甕子二坐陶所羅六坐燒火秩正堂三門綃帳鋪陳蘆簾各門帳芸香門外補階層橋地衣油遮日典祀廳草省一箇瓢子二箇柳笱一部柳筽一部簿油芚一浮油紙一卷馬尾篩一部綃篩一部竹篩一部尾箒五柄汲水乭乃乼一巨里蘆簟二浮㐝介白苧布五尺白正布二匹白苧布四幅袱一件還下秩水刺間鍮周▣一箇鍮沙用三坐鍮東海二坐鍮果器四坐鍮合一坐鍮蓋也十立鍮者二箇鍮斗升各一坐鍮炙果器四坐燒火秩草者一箇木瓢子四箇柳箕一部馬尾篩二部白苧布三幅袱一件四幅袱一件六幅袱一件白正布二幅袱四件五幅袱一件靑木四幅袱三件白木三幅袱一件四幅袱二件黑木四幅袱一件布帒一件玉燈索一民衣木圓盤三立剪板二部油蓋兒十一箇海衣板二箇員役等處出給秩爐口一坐火鼎二坐食鼎中小各一坐木蓋具㐥者一箇名金一箇中釜一坐鐵工伊一箇刀子一柄稱子一箇木樻五坐具銷錀足樻一坐二層卓子一坐踏板一坐案板一坐木火爐一坐木斗一坐木升一坐木杵一箇橫道介一箇豆泡機二部礪石一塊外墓仍留秩黑漆小圓盤三立平卓子一部廣卓子一部細卓子一部油蓋兒八部架子四部豆泡高槽板一部磨梯一部食函之一部大案板一坐大雨傘二柄小雨傘二柄銀匙一面銀筋一雙豆錫煙爐火筋具一坐鍮香爐蓋具一坐鍮香盒蓋具一坐鍮食盒蓋具一坐藥果亏里臺具三坐小桂亏里臺具二坐散子亏里臺具二坐實果鍾子臺具五坐山罍三坐爵坫具四坐中燭臺一雙直漆木柷坫一坐方羃三箇龍勺一坐迂近蓋兒五箇小蓋兒五箇煮一箇沙用蓋具一坐東海蓋具二坐食椀一箇銅貫子一箇鍮斗一坐鍮升一坐和煮一箇香大爐一坐還入秩銀周鉢蓋具一坐銀茶椀蓋具一坐銀匙貼蓋具一坐銀有柄召兒蓋具一坐銀召兒一坐銀兩面鍍金別兒蓋銷具一坐銀卯杯臺具三坐別香爐蓋具一坐別香盒蓋具一坐鍮食器蓋具一坐鍮涼盆一坐鍮大貼蓋具一坐鍮湯器蓋具一坐鍮甫兒蓋具一坐鍮鍾子蓋具一坐鍮助置器蓋具一坐鍮炙貼匙蓋具二坐鍮貼匙蓋具五坐豆錫香爐蓋具一坐豆錫香盒蓋具一坐鍮匙一面鍮筯一雙豆錫錚盤一坐鑄貼匙一面還下秩食柷一箇東海蓋具三坐大沙用蓋具二坐中沙用蓋具二坐小沙用蓋具二坐錚盤二坐長筯二雙銅貫子蓋具一坐煮一箇鍮合一坐銀耳鐥一坐仇彔之一坐大炙金二雙鐵火桶二部和金一部夫燭金一部灰匙一部執介一箇鍮大果器二坐鍮中果器二坐稱子二部燒火秩藥果器一坐甁器一坐糆器蓋具一坐湯器三坐水正果器一坐實果器三坐生菜器一坐西果器一坐匙楪一坐燭臺一雙香爐香盒臺各一坐湯器二箇煎油魚器二坐甫兒一坐鍾子一坐實果器二坐周鉢蓋具一坐大貼一坐湯器一坐炙貼匙一坐小貼匙二坐盞臺具一坐鍾子一坐木蓋兒二十二箇茶鍾臺二坐油蓋兒十四部員役處出給秩黑漆小圓盤三立木爐三部大木盒二部中葉板二坐木斗升各二坐木斛子二部大中刀馬二坐糆機一坐大吳樻一部小足樻一部炭函之二坐橫道介一箇餠了一部平卓子一部細卓子二部○敎曰大體則雖當如是抄出猶多漏錄者更令次知中使抄出物件成册修正以置後卿等與三郞從近進諂一一奉審或照點元成册都監二堂上封置以待入廟時更稟○又啓言入廟前雖有忠義二員輪回入直而次知中官二員守直中官四員令內侍府依例差出使之守直入廟以後節目請令禮曹依例啓下允之○敎曰次知中使例以長番中官兼帶旣有本祿不可疊受入廟前姑爲別給入廟後勿論照羅赤軍士等各項下人名色名數參考各廟可據之例具別單草記稟旨待批下自本曹及兵曹定給料米雇布入廟以後節目依草記令禮曹啓下以今禮判擧行之顚錯難保其善爲卿與重臣尹蓍東旣帶廟銜與之相議以聞禫後入廟前朔望祭享一事言之旣有甲申已例則當初節目不能別白磨鍊致有問議之擧禮判事節節駭然卿與僚堂詳考其時吏禮曹勝錄及堂后日記更爲指一草記工役雖未營始爲省㢢亦不別設都監曾以文簿稱號已有提敎者入廟前擧行凡事卿等主管草記而廟在各闕且守衛之節異於甲申則不可無檢飭之人入廟前卿等間十日奉審後草記草記則書送令入直武兼假郞稱號呈政院前都廳金履成今在外補待始役使卽上來察任都廳之外任兼帶其例不一而足前郞廳李晚秀登科後仍察亦多前例亦令仍察若此則禮工郞窠不必加啓下入廟定日後儀節肄習儀章去就則戶郞尹光心前郞廳洪元燮具膺等一體看檢外任人臨時上來擧行庚戌則故相雖爲堂上甲申則洪奉朝賀主管今番旣命皆以魂宮堂上仍察入廟時及營建時大務事左相預聞總察陪奉時隨詣事左相知悉之意遣本廳郞官傳之○敎曰安春君兄弟之前後守墓其勞卽諸宗之所未有況安豊至今思之安豊君子李厚瑾復職承傳安春君之今番加資以資窮不得施行例當代給厩馬而厩馬有承傳亦不代給豈可仍以勿施其子厚老以守令時事被謫人特爲放送又敎曰綾原後孫靈春嫡泒朝家眷待每有別焉本任曾已特除因事坐罷尙未復授安春君烿宗親府有司堂上差下○因墓所待令各陵事知軍等書啓敎曰三年內效勞最多各米三斗木二疋賜給仍令該道當者或子枝中有身役者一名各免役三年事行會
정조 12년 · 강
命承旨洪仁浩南鶴聞禁推分揀前參議曺允大付過放送
정조 12년 · 목
仁浩鶴聞飭已行允大旣已罷職故也
정조 12년 · 강
命上京守令今明日內下送
정조 12년 · 목
農務方殷此時守令不可一日曠官故也
정조 12년 · 강
吏曹判書李命植等上疏賜批刑曹判書金鍾秀戶曹判書徐有隣知事吳載純司直鄭民始李文源同知尹尙東開城留守洪秉▣司直徐鼎修李時秀寧邊府使徐龍輔禮曹參議鄭東後成川府使李祖承司直權▣大司成洪文泳水原府使李祖源廣州府尹李泰永安岳郡守尹㬦司直李勉兢承旨曺允大谷山縣監申耆司果金履鏞趙濟魯朴廣源奎章閣直閣鄭大容吏曹正郞成德雨修撰兪漢謨司果洪聖淵林道浩李泰亨李敬五安策金啓洛尹翊東江東縣監徐美修前修撰李書九李尙度李羽晉梁山郡守李鼎德前執義宋銓戌長縣監金熙朝前校理沈晉賢朴基正副司果尹羽烈鄭東觀尹悌東檢閱尹行任金祖淳及第尹長烈韓光近鄭萬始洪義浩同知李命楫同知徐命瑞前判官尹昌濂前牧使金履信咸興判官韓用和前郡守洪彥燮前正郞李晚秀前縣監李義逸淏陽郡守朴綏源司僕寺判官尹昹砥平縣監尹守翼監察金正淳令宋畊玉戶曹佐郞徐弘輔平市署主簿金鍒前敎官李克永
정조 12년 · 목
先是命植等以賓客春桂坊聯疏略曰文孝世子終祥奄迫貳極之容儀永閟八域之冤號冞切臣等俱以舊日賓僚安乎錦稻奄見讎月之重見頑如木石尙忍一天之同載噫彼妖宇(刀削)覬覦之眞贜莫掩於他日得志之招矧彼凶偉自處戚里擬占戎權究厥心腸已極叵測而不滿大慶於奉國懽忭之日肆發凶言於位號議定之際其眼無儲君陰圖不軌昭不可掩徑斷乳道漸致眞元之暗鑠牢諱睿候以阻良方之博採遂使一時無妄之候遽纏千古罔極之痛安知非逆醫妖媼爲逆徒假手之階乎惟此宇偉之凶謀醫媼之㦧圖證契俱著萬口喧傳鉤得端緖不容少緩而忍使此冤此哀將見日遠日忘春秋不書葬之意果安在哉顧今搢紳章甫婦孺輿儓無不含哀忍痛㦸手叩心不欲與之一日俱生而況臣等義在必死忍逢此月哀冤之衷若在喪初復雪之義有倍常情抆涕構疏相率齊籲伏乞奮發乾剛振肅天綱亟從三司之請以洩一國之冤批以卿等雖經宮僚何如是煩瀆而貽慼乎
정조 12년 · 강
承旨南鶴聞上疏賜批
정조 12년 · 목
疏略曰橫逆之來人或不免而豈有若臣今番所遭之怪怪奇奇乎崔守魯一疏可謂急變暗排陷人之機巧售移禍之計縳束脅持無復餘地而其實則沒把捉無憑據使臣雖有百喙不得以一辭自暴其陽排陰護幻黑掩白疑亂是非眩惑天聽之狀吁亦㦧矣何幸日月高臨無幽不燭臣於是始得收餘魂於羿彀傳新肌於枯骸從今至死之日莫非我殿下攸賜也第伏念今此臺言豈出於一時之論事其醞釀設施蓋亦有素矣只緣臣不幸與翼煥相親且其凶疏投呈之時適在該房故無論彼此甲乙皆以臣爲孤注必欲歸罪以爲自解之計噫嘻痛矣翼煥卽禍人家國之一妖逆也臣雖蔑識決知非吉人而苟無大故不能遽絕正月望間臣適歸家則同閈數三人乘夕來見翼煥亦提燈而至袖出一軸小紙曰近有求言之飭敎欲爲一日塞責而本不閑於疏章文字願試一覽過云臣於燭下取而視之則紙面所書不過數十餘行而細若蠅頭以臣昏眸不能卞看卷以還投仍問於渠曰疏中所欲言者果何事而所陳列者爲幾條云則答曰別無所言陳弊爲四五條云臣謂之曰旣無目下可言之事而掇拾陳談瀆撓此時誠甚無義不如已之之爲愈渠笑而應之曰吾意亦如此仍卽起去伊時酬酢不過如斯在傍數人亦皆參見及其疏本到院之日臣與諸僚適同一座取來展看則滿紙荒說已極怪駭文體斷落穿鑿語意閃焂隱晦如臣矇昧驟而見之其精神之所注機關之所藏茫不覺察而只取其論列壯勇營一款顧謂座中曰此是復賊之餘論實非今日所敢言者渠雖稍稱了了終不免鄕闇有此妄言也且全無明白剴切之言顯帶訕侮譏嘲之意仍與諸僚相議還卽出送貽書於渠使之刪改更呈則非但不聽反加慍怒書辭往復之際對面言詰之時勃峭狠毒溢於面目有若立氣節辨事業勇往不顧者然不知何許怨國樂禍之徒誑誘威脅汨人情性乃至此乎臣費辭力挽又使其所親數三人百端開喩終不回聽末乃欲論斥臣身必呈乃已其後堂疏一出物議喧謄皆以爲翼煥此疏趙弘鎭主之任天常紹介有口皆傳則當之者過生疑怯乃出死中求生之計謂以臣初旣參涉於翼煥之疏反欲嫁禍於一邊之人乃於院中公座樣臂大言云以訛傳訛至於臺章之上徹矣嗚呼臣偏荷拂拭之聖恩拔諸坑坎之中置之近密之班今已十有餘朔矣區區犬馬之忱常期隕結則以何心腸敢懷怨懟不平之意勸成翼煥叵測之凶言乎至於弘鎭天常指使勸成之根因脈絡臣亦只聞其傳說而未能明知的見故不敢趁卽登聞於天陛以正典刑又豈可倡說於喉院公座以至傳播於外間乎噫彼臺臣旣以所聞之言登諸章奏則因一任希默之發明無辭自服寧有如許事理其必有的聞而的傳者而終不吐實蓋有所以若更嚴覈則言根可得而此屬臣一已卞明之端無關於凶疏盤覈之道若欲詳査其出處則惟在於拿致翼煥待用刑嚴加訊問然後罪人斯得王法可伸而罰止薄勘尙靳一問竊恐不逞之徒暗相糾結轉出窮計將至於無所不爲豈不大憂哉伏願深留聖意亟從諸臣之請焉批以業已洞燭仍敎曰人言驅冒莫甚情踪無怪若此然言旣脫空不可以本事未了如是引義疏批已下伴直無人同副承旨南鶴聞牌招入直
정조 12년 · 강
飭吏曹判書宋載經催促上來
정조 12년 · 강
召見戶曹判書徐有隣于重熙堂
정조 12년 · 목
有隣啓言兩墓香炭可合處望定於順天同福矣兩邑稅納今始上來順天稅錢輸送孝昌墓同福稅錢依義烈宮例輸送宜嬪宮以爲香炭之需恐合事宜矣從之
정조 12년 · 강
禮曹以入廟前茶禮儀節諸大臣收議啓
정조 12년 · 목
該曹啓言問議于未登筵諸大臣則領議政金致仁以爲其在別嫌之義宜從守經之論臣無容他議云領府事鄭存謙以爲素昧禮學不敢臆對云判府事徐命善惶恐不敢獻議云金熤以爲禫後未卽入廟衹以事勢所拘禫後奠享之不得如禫前儀節禮之經常云李在協以爲當從入廟以後之例云請上裁敎以依諸議施行○文禧廟營建廳啓言謹考喪禮補編受敎條祥後禫前哭節次有禫則以禫爲限無禫則以祥爲限特敎載錄矣今此文禧廟祥後禫前哭節次依以禫爲限之文磨鍊擧行禫後入廟前朔望祭享行否禫祀日入廟卽典禮所在而今因事勢仍爲權奉便是無於禮之禮也時原任大臣獻議雖皆以當遵入廟以後之禮爲請移奉之變節則旣不得行朔望之常祭則遽先停止以情以文俱甚缺然義起而行之恐不違於禮意且合送往從厚之義臣等不敢指一稟定恭俟上裁內廟入廟前獻官朔望祭享祥前三獻之制今爲單獻則享官職品亦當從而降焉朔望則堂上正三品塡差四享及四名日以從二品塡差陞降三獻墓所禫後各祭享則不必以未入廟有所輕重依禮文以堂下正三品塡差而求差人幷勿拘職品之意請分付吏禮曹允之又以入廟前各項下人參考前例磨鍊名數別單書入啓敎以更思入廟前後有異不得不略有存減以下入廟後名數更爲稟旨又啓言入廟後守僕以下下人名數參考前例別單書入○入廟前下人名數別單守僕四人書員四人忠義廳庫直一名相考前例分屬忠義房直二名守直內官房直二名次知中使名軍士二名次知中使房直一名照羅赤一二名入廟後下人名數別單守僕四人內官房直二名軍士二名水工一名守僕房軍士一名大門軍士一名典祀廳軍士一名祭器庫軍士一名
정조 12년 · 강
召見校正郞廳李祉永于誠正閣
정조 12년 · 목
持五禮通編校正册子來待故也
정조 12년 · 강
定忠義遷轉窠著爲式